CELEX: 
Language: et
Date: 2017-02-16 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) nr 640/2014, millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas, otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               Volinik Phil Hogan on nimetanud ühise põllumajanduspoliitika lihtsustamist oma ametiaja peamiseks poliitiliseks prioriteediks. Lihtsustamise aluseks on kolm juhtpõhimõtet:
            
            
               –arvestamine 2013. aasta poliitilise otsusega,
            
            
               –arvestamine ÜPP usaldusväärse finantsjuhtimisega,
            
            
               –vajadus keskenduda lihtsustamisel põllumajandustootjate ja teiste toetusesaajate kasule.
            
            
               Praeguseks on toimunud neli lihtsustamisetappi. Lihtsustamise esimeses etapis käsitleti toetuskõlblikkuse tingimusi seoses loomade identifitseerimise ja registreerimise nõuetega vabatahtliku tootmiskohustusega seotud toetuse puhul ning toetusetaotluse esitamise tähtaegu 2015. aastal; teises etapis keskenduti ühtse haldus- ja kontrollisüsteemi suuniste muudatustele, nii et neid võiks kohaldada juba 2015. taotlusaasta kohta. Lihtsustamise kolmas laine hõlmas muudatusi, mida tehti: 
            
            
               komisjoni rakendusmääruses (EL) nr 809/2014 ühtse haldus- ja kontrollisüsteemi osas ning mille käigus kehtestati eelkõige i) võimalused teha keskkonnasäästlikumaks muutmise toetuse taotlustesse edaspidi parandusi, ii) toetusetaotluste esialgse kontrolli süsteem, iii) toetusesaajate rühma taotluse haldamise eeskirjad teatavate maaelu arengu meetmete puhul, iv) täiendavad võimalused kombineerida kohapealse kontrolli valimeid, et kontrollitavate toetusesaajate üldarvu vähendada. Kõnealused muudatused avaldati komisjoni rakendusmääruses (EL) nr 2333/2015;
            
            
               komisjoni delegeeritud määruses (EL) nr 640/2014 ühtse haldus- ja kontrollisüsteemi osas, eelkõige seoses pindalapõhiste otsetoetuste kavade ja maaelu arengu meetmete puhul rakendatavate halduskaristustega, lisaks täiendavad tehnilised selgitused ja kohandused. Kõnealused muudatused avaldati komisjoni delegeeritud määruses (EL) nr 2016/1393.
            
            
               Kõnealuse delegeeritud õigusakti lihtsustamisettepanek on osa neljandast lihtsustamisetapist. Selles käsitletakse keskkonnasäästlikumaks muutmise toetuse (kliima- ja keskkonnasäästlike põllumajandustavade toetamine) vähendamise arvutamist ühtse haldus- ja kontrollisüsteemi (IACS) alusel. Eesmärk on lihtsustada õigusakti rakendamist liikmesriikides ja näha ette proportsionaalsem vähendamine nende toetusesaajate jaoks, kelle olukord on keeruline, st kelle puhul põllumajanduskultuuride mitmekesistamine eeldab kolme eri kultuuri kasvatamist. Muudatused on tehnilist laadi ning tähelepanu pööratakse asjaomaste artiklite selgemalt esitamisele ja lihtsustamisele. 
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Kõnealune lihtsustamisettepanek põhineb lihtsustamisarutelul, mis korraldati 2015. aastal nõukogus ja Euroopa Parlamendis, eksperdirühmades ja komiteedes, samuti 15. detsembril 2015 algatatud avalikul arutelul nende kogemuste üle, mis saadi otsetoetuskavade raames kehtestatud keskkonnasäästlikumaks muutmise kohustuse rakendamise esimesel aastal. 
            
            
               Käesoleva delegeeritud õigusakti eelnõu esitati ja seda arutati liikmesriikide esindajatega otsetoetuste eksperdirühma koosolekul 25. augustil ja 28. septembril 2016. 
            
            
               Vastavalt parema õigusloome suunistele (SWD(2015) 111 final, 19.5.2015) avaldati delegeeritud õigusakti eelnõu parema õigusloome portaalis neljakuuliseks konsultatsiooniperioodiks 19. detsembrist 2016 kuni 16. jaanuarini 2017. Sidusrühmadelt saadi neli kommentaari. Kolm neist ei olnud seotud käesoleva delegeeritud aktiga, vaid delegeeritud aktiga, millega muudetakse määrust (EL) nr 639/2014
                  1
               . Ühes asjakohases vastuses sooviti, et keskkonnasäästlikumaks muutmise puhul tehtavate vähendamiste kohandamise tase oleks proportsionaalsem, seda eelkõige ökoloogilise kasutuseesmärgiga maa-ala nõuete puhul. Vähendamiste taset hinnati põhjalikult kogu eelnõu ettevalmistamise ja konsultatsiooniperioodi vältel ning seda peetakse proportsionaalseks, leides et see kajastab selgelt keskkonnasäästlikumaks muutmise mõtet ja eelkõige keskkonnasäästlikumaks muutmise eri nõuete iseloomu.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Ettepanekuga asendatakse varasemas arvutusmeetodis kasutatud ja väga keeruliseks peetud erinevuse suhtarv lihtsama ja selgema kordajaga. Ettepanek sisaldab ka proportsionaalsemat (leebemat) maksete vähendamist sellistel nõueterikkumise juhtudel, kui põllumajandustootjad peavad täitma põllumajanduskultuuride mitmekesistamise nõuet ja kasvatama oma põllumaal vähemalt kolme erinevat põllumajanduskultuuri. Tühistatud on ka põllumajanduskultuuride rühma kontseptsioon, mis on olnud arvutamise aluseks. See ei tundu olevat konkreetses keskkonnasäästlikumaks muutmise toetuse kontekstis vajalik, kuna keskkonnasäästlikumaks muutmise toetuse maksmise alus on põllumajandusliku majapidamise üldpindala.
            
            
               Õigusakti tuleks kohaldada alates 15. oktoobrist 2017 keskkonnasäästlikumaks muutmise toetuse saamise taotlustele ja ühtsetele taotlustele alates 1. jaanuarist 2017 algava taotlusaasta puhul.
            
            
               KOMISJONI DELEGEERITUD MÄÄRUS (EL) …/…,
            
            
               16.2.2017,
            
         
         
            
               millega muudetakse delegeeritud määrust (EL) nr 640/2014, millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas, otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008,
                  2
                eelkõige selle artikli 77 lõiget 7,
            
            
               ning arvestades järgmist:
            
            
               (1)Arvestades kogemusi, mis on saadud pärast seda, kui kehtestati kliima- ja keskkonnasäästlike põllumajandustavade toetamine (edaspidi „keskkonnasäästlikumaks muutmise toetus“), nagu on ette nähtud Euroopa Parlamendi ja nõukogu määruse (EL) nr 1307/2013
                  3
                III jaotise 3. peatükis, on asjakohane lihtsustada teatavaid eeskirju seoses keskkonnasäästlikumaks muutmise toetuse arvutamisega, mis on sätestatud komisjoni delegeeritud määruses (EL) nr 640/2014
                  4
               .
            
            
               (2)Ühtse haldus- ja kontrollisüsteemi puhul põhineb sellise toetuse arvutamine, millele toetusesaajal on õigus, põllumajanduskultuuri rühma kontseptsioonil. Paraku ei tundu see kontseptsioon olevat konkreetses keskkonnasäästlikumaks muutmise toetuse kontekstis vajalik, kuna keskkonnasäästlikumaks muutmise toetuse maksmise alus on põllumajandusliku majapidamise üldpindala. Lihtsustamise huvides tuleks põllumajanduskultuuri rühma kontseptsioon seetõttu keskkonnasäästlikumaks muutmise toetuse puhul tühistada.
            
            
               (3)Delegeeritud määruse (EL) nr 640/2014 artiklites 24 ja 26 on sätestatud eeskirjad, mille alusel arvutatakse keskkonnasäästlikumaks muutmise toetuse vähendamine põllumajanduskultuuride mitmekesistamise ja ökoloogilise kasutuseesmärgiga maa-ala nõuete rikkumise korral. Kõnealused arvutused hõlmavad erinevuse suhtarvu ja 50 %-list vähendamist. Selguse huvides ja ilma vähendamise taset muutmata tuleks kõnealused sätted ümber sõnastada, kasutades erinevuse suhtarvu ja 50 %-lise vähendamise asemel kordajat.
            
            
               (4)Selleks et saavutada parem tasakaal ühelt poolt vähendamise raskusastme ning vajaduse vahel säilitada õiglane ja proportsionaalne vähendamine, tuleks leevendada keskkonnasäästlikumaks muutmise toetuse vähendamisi, kui põllumajanduskultuuride mitmekesistamise nõudega on ette nähtud kolme eri põllumajanduskultuuri kasvatamine.
            
            
               (5)Seepärast tuleks delegeeritud määrust (EL) nr 640/2014 vastavalt muuta.
            
            
               (6)Selleks et liikmesriigid ei peaks kohandama oma toetuste arvutamise süsteeme 2016. taotlusaasta makseperioodi jooksul ning et toetusesaajatel oleks aega nende suhtes toetuse arvutamise eeskirjadega tutvuda, tuleks käesolevat määrust kohaldada 1. jaanuarist 2017 algava taotlusaasta puhul alates 16. oktoobrist 2017,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määruse (EL) nr 640/2014 muutmine
            
            
               Delegeeritud määrust (EL) nr 640/2014 muudetakse järgmiselt.
            
            
               (1)Artikkel 22 asendatakse järgmisega:
            
            
               „Artikkel 22 
            
            
               Üldpõhimõtted
            
            
               Kui käesoleva jao kohaldamisel on sama pindala määratud kindlaks seoses rohkem kui ühe kliima- ja keskkonnasäästliku põllumajandustavaga, millele on osutatud määruse (EL) nr 1307/2013 artikli 43 lõikes 2, arvestatakse asjaomast pindala kliima- ja keskkonnasäästlike põllumajandustavade toetamise (edaspidi „keskkonnasäästlikumaks muutmise toetus“) arvutamisel iga kõnealuse tava puhul eraldi.“ 
            
            
               (2)Artikli 23 lõike 2 esimene lõik asendatakse järgmisega:
            
         
         
            
               „2. Ilma et see piiraks artikli 28 kohaste halduskaristuste kohaldamist, lähtutakse kliima- ja keskkonnasäästlike põllumajandustavade toetuse (edaspidi „keskkonnasäästlikumaks muutmise toetus“) arvutamisel kindlaksmääratud pindalast.“
            
            
               (3)Artikkel 24 asendatakse järgmisega:
            
            
               „Artikkel 24 
            
            
               Keskkonnasäästlikumaks muutmise toetuse vähendamine põllumajanduskultuuride mitmekesistamise nõude rikkumise korral
            
            
               1. Sellise põllumaa puhul, kus määruse (EL) nr 1307/2013 artikli 44 lõike 1 esimeses lõigus nõutud vähemalt kahte eri põllumajanduskultuuri ning peamise põllumajanduskultuuri jaoks ette nähtud pindala ei tohi katta kindlaksmääratud põllumaa kogupindalast üle 75 %, kuid peamise põllumajanduskultuuri jaoks kindlaksmääratud pindala hõlmab üle 75 %, kasutatakse käesoleva määruse artikli 23 kohasel keskkonnasäästlikumaks muutmise toetuse arvutamisel pindala, mida on vähendatud kindlaksmääratud põllumaa kogupindalast üle 75 % üle oleva peamise põllumajanduskultuuri kahekordse pindala võrra.
            
            
               2. Sellise põllumaa puhul, kus määruse (EL) nr 1307/2013 artikli 44 lõike 1 teises lõigus nõutud vähemalt kolme eri põllumajanduskultuuri ning peamise põllumajanduskultuuri jaoks ette nähtud pindala ei tohi katta kindlaksmääratud põllumaa kogupindalast üle 75 %, kuid peamise põllumajanduskultuuri jaoks kindlaksmääratud pindala hõlmab üle 75 %, kasutatakse käesoleva määruse artikli 23 kohasel keskkonnasäästlikumaks muutmise toetuse arvutamisel pindala, mida on vähendatud kindlaksmääratud põllumaa kogupindalast üle 75 % üle oleva peamise põllumajanduskultuuri pindala võrra.
            
            
               3. Sellise põllumaa puhul, kus määruse (EL) nr 1307/2013 artikli 44 lõike 1 teises lõigus nõutud vähemalt kolme eri põllumajanduskultuuri ning kahe peamise põllumajanduskultuuri jaoks ette nähtud pindala ei tohi katta kindlaksmääratud põllumaa kogupindalast üle 95 %, kuid kahe peamise põllumajanduskultuuri jaoks kindlaksmääratud pindala hõlmab üle 95 %, kasutatakse käesoleva määruse artikli 23 kohasel keskkonnasäästlikumaks muutmise toetuse arvutamisel pindala, mida on vähendatud kindlaksmääratud põllumaa kogupindalast üle 95 % üle oleva peamise põllumajanduskultuuri viiekordse pindala võrra.
            
            
               4. Põllumajanduslikes majapidamistes, kus määruse (EL) nr 1307/2013 artikli 44 lõike 2 kohaselt ei tohi ülejäänud põllumaal kasvav peamine põllumajanduskultuur hõlmata üle 75 % kõnealusest ülejäävast põllumaast, kuid ülejäänud põllumaal kasvava peamise põllumajanduskultuuri jaoks kindlaksmääratud pindala hõlmab üle 75 %, kasutatakse käesoleva määruse artikli 23 kohasel keskkonnasäästlikumaks muutmise toetuse arvutamisel pindala, mida on vähendatud kindlaksmääratud põllumaa kogupindalast üle 75 % üle oleva peamise põllumajanduskultuuri kahekordse pindala võrra. 
            
            
               5. Kui leitakse, et toetusesaajal esineb käesolevas artiklis põllumajanduskultuuride mitmekesistamise kohta kehtestatud nõuete rikkumisi kolme aasta jooksul, tuleb pindala, mille puhul keskkonnasäästlikumaks muutmise toetuse arvutamiseks kasutatavat pindala on lõigete 1–4 kohaselt vähendatud, korrutada järgnevatel aastatel kahega.“
            
            
               (4)Artikli 26 lõiked 2 ja 3 asendatakse järgmisega.
            
            
               „2. Kui nõutav ökoloogilise kasutuseesmärgiga maa-ala on suurem kui määruse (EL) nr 1307/2013 artikli 46 lõike 3 kohaselt kaalutud ökoloogilise kasutuseesmärgiga maa-ala, kasutatakse käesoleva määruse artikli 23 kohasel keskkonnasäästlikumaks muutmise toetuse arvutamisel pindala, mida on vähendatud kümnekordse leidmata ökoloogilise kasutuseesmärgiga maa-ala võrra.
            
            
               Esimese lõigu kohaldamisel ei tohi kindlaksmääratud ökoloogilise kasutuseesmärgiga maa-ala olla suurem kui kogu deklareeritud põllumaa all deklareeritud kindlaksmääratud ökoloogilise kasutuseesmärgiga maa-alade osa.
            
            
               3. Kui leitakse, et toetusesaajal on kolme aasta jooksul esinenud ökoloogilise kasutuseesmärgiga maa-ala kohta kehtestatud nõuete rikkumisi, tuleb pindala, mille puhul keskkonnasäästlikumaks muutmise toetuse arvutamiseks kasutatavat pindala on lõike 2 kohaselt vähendatud, korrutada järgnevatel aastatel kahega.“
            
            
               Artikkel 2 
            
            
               Jõustumine ja kohaldamine
            
            
               Käesolev määrus jõustub seitsmendal päeval pärast selle avaldamist Euroopa Liidu Teatajas.
            
            
               Määrust kohaldatakse alates 16. oktoobrist 2017 selliste keskkonnasäästlikumaks muutmise toetuse saamise taotluste ja ühtsete taotluste suhtes, milles käsitletakse alates 1. jaanuarist 2017 algavaid taotlusaastaid. 
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 16.2.2017
            
            
               
                     Komisjoni nimel
               
            
         
         
            
               
                     president
                     Jean-Claude JUNCKER
               
            
         
         
            
                  
                     (1)
                  KOMISJONI ... DELEGEERITUD MÄÄRUS (EL) …/..., millega muudetakse delegeeritud määrust (EL) nr 639/2014 seoses kanepi kasvatamisega seotud kontrollimeetmetega, teatavate keskkonnasäästlikumaks muutmise toetuse sätetega, toetustega juriidilise isiku üle kontrolli omavatele noortele põllumajandustootjatele, vabatahtliku tootmiskohustusega seotud toetuse summa arvutamisega ühiku kohta, toetusõiguste osadega ja teatavate teavituskohustustega, mis on seotud ühtse pindalatoetuse kava ja tootmiskohustusega seotud vabatahtliku toetusega, ning muudetakse Euroopa Parlamendi ja nõukogu määruse (EL) nr 1307/2013 X lisa
               
               
                  
                     (2)
                  ELT L 347, 20.12.2013, lk 549. 
               
               
                  
                     (3)
                  Euroopa Parlamendi ja nõukogu 17. detsembri 2013. aasta määrus (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 608).
               
               
                  
                     (4)
                  Komisjoni 11. märtsi 2014. aasta delegeeritud määrus (EL) nr 640/2014, millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas ning otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas (ELT L 181, 20.6.2014, lk 48).